Preporuke za investitore – PZ Čiponjac

Grad Novalja kao operater infrastrukture PZ Čiponjac obvezao se sukladno projektu „Unaprjeđenje i proširenje zajedničke infrastrukture PZ Čiponjac KK.03.1.2.03.0055“, zdati preporuke za sve investitore i poduzetnike, da svoje investicije prilagode osobama s invaliditetom i da se na taj način stvori ugodna poslovna klima za sve, bez diskriminacije.

Proširenje i unapređenje zajedničke infrastrukture uključuje fekalnu i oborinsku kanalizaciju, distributivno-telekomunikacijsku kanalizaciju (DTK), javnu rasvjetu, uređenje prometnica, uređenje zelenih površina. Tom investicijom stavlja se u funkciju neuređeni koridor poduzetničke zone, koji će poduzetnicima osigurati kvalitetnu i neophodnu infrastrukturu. Kompletna infrastruktura Poduzetničke zone Čiponjac prilagođena je osobama s invaliditetom. Poduzetnika zona Čiponjac povezana je mrežom prometnica i nogostupa koji su izvedbom prilagođeni osobama s invaliditetom. Četvrtina svih parkirnih mjesta su predviđena za invalide. Svi poduzetnici koji su iskazali namjeru ili su uložili u poduzetniku zonu imaju jednakopravni status, bez obzira na spol ili nacionalnost.

Osobe s invaliditetom mogu ostvariti svoje potencijale i biti učinkovite na radnom mjestu ako im omogućimo uvjete te osiguramo pretpostavke za izjednačavanje mogućnosti i ravnopravno sudjelovanje na tržištu rada.

Grad Novalja kao operater infrastrukture PZ Čiponjac i provoditelj projekta „Unaprjeđenje i proširenje zajedničke infrastrukture PZ Čiponjac“ ovim putem izdaje preporuke za investitore koje su usklađene sa Priručnikom s preporukama za razumnu prilagodbu radnog mjesta Ministarstva rada i mirovinskog sustava.

**Arhitektonska prilagodba radnog mjesta odnosi se na:**

- fizičku prilagodbu radi lakše pristupačnosti prostoru u kojem osoba radi

- uklanjanje postojećih arhitektonskih barijera u radnoj okolini ili pri dolasku na radno mjesto

- osiguravanje mogućnosti pristupa svim prostorijama u kojima osoba s invaliditetom izvršava radne zadatke

- ugradnju rampe, dizala, vertikalno/koso-podizne platforme, širokih vratnih okvira, proširenje hodnika, korištenje skalamobila, prilagodbu sanitarnih prostorija i sl.

**Tehnička prilagodba uvjeta rada, opreme i sredstava za rad odnosi se na:**

- prilagodbu opreme i sredstva za rad kako bi osoba s invaliditetom mogla samostalno i bez puno dodatnog napora izvršavati radne zadatke

- osiguravanje dodatne rasvjete, slabijeg ili jačeg osvjetljenja, zvučne ili svjetlosne signalizacije, prikladnog telefona, tipkovnice ili miša 15

- korištenje asistivne tehnologije, namještaja po mjeri, uredskog stola s mogućnošću reguliranja visine i nagiba, masažne fotelje ili drugih specifičnih pomagala, ovisno o vrsti oštećenja i potreba samog zaposlenika

**Prilagodba psihosocijalnih aspekata radnog mjesta i radnog okruženja odnosi se na:**

- podršku u radu, suradnju s drugima, češću kontrolu izvršavanja radnih zadataka, ohrabrivanje, poticanje

- dodatni trud ostalih zaposlenika, stručnih radnika i radnih instruktora

**Prilagodba kognitivnih aspekata radnog mjesta i radnog okruženja odnosi se na:**

- pojednostavljenje radnih operacija, pri čemu se stupanj zahtjevnosti prilagođava sposobnostima i ograničenjima osobe

- pomoć pri radu u izvršavanju dijela radnih zadataka, davanje jasnih uputa primjerenih stupnju intelektualnog statusa i razumijevanja osobe

- prilagodbu tempa i složenosti radnih zadataka prema posebnostima svake osobe - npr., jedan zadatak u određenom roku, a ne više zadataka odjednom

- demonstraciju izvršavanja zadataka radi njihova boljeg razumijevanja

- osiguravanje dužeg vremena za izvršavanje radnog zadatka u odnosu na vrijeme koje je za isti zadatak potrebno ostalim zaposlenicima

**Prilagodba organizacijskih aspekata odnosi se na:**

- fleksibilnost u radnom vremenu, mijenjanje rasporeda

- omogućavanje korištenja nekoliko kraćih stanki umjesto jedne duže

- preraspodjelu zadataka među ostalim zaposlenicima, uz poštovanje njihova postojećeg obima posla i radnog rasporeda

- promjenu načina poslovne komunikacije među zaposlenicima - npr., u slučaju zapošljavanja osobe s većim oštećenjem vida, moguća je razmjena informacija/radnih zadataka samo usmeno ili e-poštom

- osiguravanje dodatnog osposobljavanja ili uvježbavanja

- miran radni ugođaj bez puno ometanja, stvaranje dobre klime u radnom okruženju (bez puno buke, žamora, telefonskih poziva…)

Osim navedenog, prilagodba radnog mjesta može uključivati i potrebu za pružanjem pomoći druge osobe u izvršavanju radnih zadataka (asistent), organiziranje dodatnih osposobljavanja i obuka te omogućavanje korištenja osobne sigurnosne opreme.

Novalja, 26. srpnja 2021. g.